**Az előterjesztést megtárgyalta:**

 - Gazdasági és Jogi Bizottság

**E L Ő T E R J E S Z T É S**

**Szombathely Megyei Jogú Város Közgyűlése**

**2024. január 25-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 22. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba léptetett jogszabályokról, amelyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl az Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, amelynek eredményeiről az alábbiakban tájékoztatom a Tisztelt Közgyűlést:

A **Helyi Választási Iroda** vezetőjeként az alábbi tájékoztatást adom:

Ahogy arról a múlt havi beszámolóban tájékoztattam a Tisztelet Közgyűlést, a helyi választási iroda vezetőjeként a törvényi kötelezettségemnek eleget téve a 2/2023. (XI.14.) HVI számú határozatommal megalkottam Szombathely új választókerületi rendszerét. A határozatban a korábbi 14 helyett 12 egyéni választókerület került kialakításra a város lakosságszámának csökkenése miatt. A Győri Ítélőtábla az 5 %-nál nagyobb eltérést mutató választókerületek tekintetében szükséges részletes indokolás hiányos volta miatt a döntést megsemmisítette. A választási iroda vezetőjeként a 3/2023. (XII.5.) HVI számú határozatommal az eredetivel mindenben megegyező tartalommal, de immáron részletesebb indokolással ismételten döntöttem Szombathely új választókerületi rendszeréről. A 2023. december 5. napján meghozott döntés ellen a törvényes határidőn, 15 napon belül bírósági felülvizsgálati kérelem nem érkezett, így a határozat 2023. december 20. napján 16:01 órakor véglegessé vált.

A **Jogi és Képviselői Osztály** vezetője az alábbi tájékoztatást adta a megjelent fontosabb jogszabályváltozásokról és az osztály munkájáról:

**Magyarország Alaptörvényének tizenkettedik módosítása** alapján az Alaptörvény XXIII. cikk (3) bekezdésében a „menekültként, bevándoroltként vagy letelepedettként elismert” szövegrész helyébe a „menekültként elismert vagy huzamos tartózkodási jogosultsággal rendelkező” szöveg lép, így annak 2024. március 1. napjától alkalmazandó rendelkezése a következő:

„A Magyarországon menekültként elismert vagy huzamos tartózkodási jogosultsággal rendelkező minden nagykorú személynek joga van ahhoz, hogy a helyi önkormányzati képviselők és polgármesterek választásán választó legyen.”

**Az egyes központi kormányzati igazgatási szerveket érintő törvénymódosításokról szóló 2023. évi LXXXVI. törvény** módosította a Magyarország minisztériumainak felsorolásáról szóló 2022. évi II. törvényt.2024. január 1. napjával létrejött a Közigazgatási és Területfejlesztési Minisztérium a Miniszterelnökségből történő kiválással, továbbá a korábbi Gazdaságfejlesztési Minisztérium helyett létrejött a Nemzetgazdasági Minisztérium.

**A Kormány tagjainak feladat- és hatáskörét érintő egyes rendelkezésekről szóló 599/2023. (XII. 22.) Korm. rendelet alapján** 2024. január 1. napjától a közigazgatási és területfejlesztési miniszter (Dr. Navracsics Tibor) felelős a területfejlesztésért, a közbeszerzésekért, az európai uniós források felhasználásáért, a közigazgatási minőségpolitikáért és személyzetpolitikáért, a közigazgatás-fejlesztésért, a közigazgatás-szervezésért, a helyi önkormányzatokért, a településüzemeltetésért, a helyi önkormányzatok törvényességi felügyeletéért, az ingatlan-nyilvántartásért, a térképészetért, az anyakönyvi ügyekért és az Európa Kulturális Fővárosa pályázati programmal kapcsolatos feladatok koordinálásáért.

**A magyar építészetről szóló 2023. évi C. törvény** egységes szabályozást hoz létre az eddigi széttagolt szabályozási rendszer helyett. Hatályon kívül helyezi 2024. október 1. napjával

* a tervező- és szakértő mérnökök, valamint építészek szakmai kamaráiról szóló 1996. évi LVIII. törvényt,
* az épített környezet alakításáról és védelméről szóló 1997. évi LXXVIII. törvényt, valamint
* a településkép védelméről szóló 2016. évi LXXIV. törvényt,

és átfogó kódexként magába foglalja a kulturális örökség védelméről szóló 2001. évi LXIV. törvényből kikerülő műemlékvédelmi és emlékhelyek védelme rendelkezéseket is. A korábbi törvényekben szereplő, de törvényi szintet nem igénylő kérdések nem kerültek át az új törvénybe, hanem azok kormányrendeletben kerülnek szabályozásra.

A törvény a települési önkormányzatok számára előírja, hogy a Magyarország helyi önkormányzatairól szóló törvényben meghatározott településfejlesztési és településrendezési feladat részeként határozza meg a helyi településrendezési és építési követelményeket, a településképi követelményeket és azok érvényesítésének eszközeit, ennek keretében állapítsa meg az építményekben létesíthető rendeltetések körét is.

„A települési önkormányzat képviselő-testülete a fenti feladatainak keretében

a) településfejlesztési tervet, kézikönyvet és helyi építési szabályzatot fogad el, meghatározza a helyi értékvédelem tárgyait és helyi szabályait, továbbá gondoskodik azok szükséges módosításáról, valamint a helyi építészeti örökség elemeit védetté nyilvánítja és védettségüket megszünteti,

b) településképi véleményezési vagy bejelentési eljárásban érvényesíti a településképi követelményeket, valamint a követelmények nem teljesítése esetén kötelezést és bírságot állapít meg, és

c) törvényben meghatározott módon – a helyi jogszabályi követelmények építési tevékenységek során való érvényesítése érdekében – önkormányzati főépítészt alkalmaz, és helyi építészeti tervtanácsot működtet.”

A törvény által bevezetett változtatások:

- egyesíti a HÉSZ-t és a településképi rendeletet, mivel az egységes szabályozás átláthatóbb,

- az 5000 lakos alatti településeknél (amennyiben nem járásszékhely városok, nem az agglomerációban vagy a Balaton Kiemelt Üdülőkörzet területén fekszenek) jelentősen csökkenti a HÉSZ kötelező tartalmi elemeit,

- olyan szabályozást vezet be, amely nem engedi meg, hogy a településen élők tájékoztatása és jóváhagyása nélkül elfogadható legyen egy HÉSZ módosítás,

- szigorítja az új beépítésre szánt területek kijelölésének szabályait,

- törvényi szinten garanciális parkolási szabályokat állapít meg.

Minden önkormányzat fog készíteni továbbra is településtervet, amely településfejlesztési tervből és HÉSZ-ből áll. A HÉSZ a településfejlesztési tervvel összhangban, annak figyelembevételével készül. A HÉSZ a törvény rendelkezése alapján tartalmazza majd a településképi követelményeket is, így az önkormányzatoknak a külön településképi rendeletüket 2027. június 30-ig bele kell építeniük a HÉSZ-be. A határidő megállapításánál a jogalkotó figyelemmel volt arra, hogy a fenti határidőre kell a régi településrendezési eszközök helyett újat készíteni, így nem kétkörös felülvizsgálatról van szó, hanem egyszeriről: amikor új HÉSZ készül, ebben el kell elhelyezni a településképi szabályokat is.

**Az egyes közlekedési tárgyú törvények módosításáról szóló 2023. évi CVII. törvény** módosította többek között a településkép védelméről szóló 2016. évi LXXIV. törvényt, amely alapján az önkormányzati rendeletben nem lehet szigorúbb szabályozás az utcabútorok létesítésére vonatkozóan, illetve a reklámhordozók számát nem korlátozhatja az önkormányzat.

A törvénynek való megfeleltetés érdekében megkezdődött a településkép védelméről szóló 26/2017. (XII.20.) önkormányzati rendelet felülvizsgálata, amelyet a Tisztelt Közgyűlés a két Közgyűlés közötti beszámolóban tárgyalhat meg.

**A helyi önkormányzatok adósságrendezési eljárásával összefüggő törvények módosításáról szóló 2023. évi CXIV. törvény** módosította a helyi önkormányzatok adósságrendezési eljárását érintő, illetve annak megelőzését szolgáló jogi szabályozást, továbbá az önkormányzatok tervezési kötelezettségei és ellenőrzési feladatköreinek bővítésére is irányul, az önkormányzatok gazdasági társaságaikkal közös felelős gazdálkodásának jogszabályban előírtak szerinti előírásával és arra kiterjedő ellenőrzésével.

**A Kormánynak a 2024. évi igazgatási szünet elrendeléséről szóló 537/2023. (XII. 6.) Korm. rendelete** alapján az igazgatási szünet 2024. december 30. napjától 2025. január 1. napjáig fog tartani.

**A nem lakossági felhasználók víziközmű-szolgáltatási díjának megállapításáról szóló 25/2023. (XII. 13.) EM rendelet** alapján a víziközmű-szolgáltatás nem lakossági felhasználó általi igénybevételének ellenértéke országosan egységes lett.

A nem lakossági felhasználó által fizetendő, illetve a víziközmű-szolgáltató által kiszámlázandó közműves ivóvízellátás alapdíjának, fogyasztással arányos díjának, valamint a közműves szennyvízelvezetés és -tisztítás alapdíjának és fogyasztással arányos díjának mértékét a rendelet 1. melléklete határozza meg.

**A Víziközmű-fejlesztési és Ellentételezési Alapról szóló 24/2023. (XII. 13.) EM rendelet** alapján a Víziközmű-fejlesztési és Ellentételezési Alapba történő befizetési kötelezettség, valamint az Alapból történő ellentételezésre való jogosultság megállapítása során figyelembe vett elismert indokolt költség a víziközmű-szolgáltató engedélyes tevékenységéhez kapcsolódó anyagjellegű ráfordítása, személyi jellegű ráfordítása, egyéb ráfordítása, valamint az üzemeltetésében lévő víziközművek fenntartásához szükséges összeg.

Az Alapba történő befizetést a víziközmű-szolgáltató az 1. melléklet 1. pontja szerinti összegben negyedévente teljesíti. Ilyen befizetési kötelezettség a VASIVÍZ Vas megyei Víz- és Csatornamű Zrt-t nem terheli a jogszabály alapján.

Az Alapból történő kifizetést az Alapkezelő az 1. melléklet 2. pontja szerinti összegben negyedévente teljesíti a víziközmű-szolgáltató részére, a negyedévet követő hónap 19. napjáig. A VASIVÍZ Vas megyei Víz- és Csatornamű Zrt-t 844.356 eFt ellentételezés illeti meg negyedévente.

A víziközmű-szolgáltató a 2. mellékletben meghatározott összeget (ez a VASIVÍZ Zrt. esetében 2.652.974 eFT) elkülönített számlán kezeli, és azt kizárólag az általa üzemeltetett víziközművek, valamint rendszerfüggetlen víziközmű-elemek fenntartására fordíthatja.

A **Jogi Iroda** elvégezte az Önkormányzat és a Polgármesteri Hivatal által kötött valamennyi szerződés jogi kontrollját, a vonatkozó belső utasításoknak megfelelően.

A 2023. 12. 01. - 2023. 12. 31. közötti időszakban 153 db, a *2023. évben összesen 914 db* szerződés jogi kontrolljára került sor.

Az iroda nyilvántartja a hatályos önkormányzati rendeleteket, gondoskodik azok kihirdetéséről. *A 2023. évben a Közgyűlés 25 db rendeletet, illetve rendeletmódosítást fogadott el.*

A 2023. november 30. napján tartott rendes Közgyűlésen megalkotott rendeletek közül az alábbiak 2023. december 6. illetve 7. napján kerültek kihirdetésre:

* a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.01.) önkormányzati rendelet módosításáról szóló 21/2023. (XII.6.) önkormányzati rendelet
* egyes lakás- és helyiséggazdálkodással kapcsolatos önkormányzati rendeletek módosításáról szóló 22/2023. (XII.6.) önkormányzati rendelet
* a fizetőparkolók működésének és igénybevételének rendjéről szóló 21/2012. (V.10.) önkormányzati rendelet módosításáról szóló 23/2023. (XII.7.) önkormányzati rendelet

A 2023. december 14. napján tartott rendes Közgyűlésen megalkotott rendeletek 2023. december 19. napján kerültek kihirdetésre:

* Szombathely Megyei Jogú Város Helyi Építési Szabályzatáról szóló 24/2023. (XII.19.) önkormányzati rendelet
* az önkormányzat 2024. évi átmeneti gazdálkodásáról szóló 25/2023. (XII.19.) önkormányzati rendelete

A fenti rendeletek a jogszabályi előírásoknak megfelelően megküldésre kerültek a Vas Vármegyei Kormányhivatalnak, illetve feltöltésre kerültek a www.szombathely.hu honlapra és a Nemzeti Jogszabálytárba. Továbbá a lakosság értesítése a rendeletek kihirdetéséről a Városi TV útján megtörtént.

A 2023. november 30-i és december 14-i Közgyűlésen elfogadott határozatok, a Közgyűlés jegyzőkönyvei, valamint a polgármester és a jegyző képviselő-testület által átruházott hatáskörében meghozott - hatósági döntésnek nem minősülő - döntései is megküldésre kerülnek a Vas Vármegyei Kormányhivatalnak, illetve a közgyűléseken elfogadott határozatok és a nyilvános ülések jegyzőkönyvei kihirdetésre és a honlapra feltöltésre kerültek.

A polgármester és a jegyző által átruházott hatáskörben hozott nem hatósági döntések száma 2023. december hónapban:

* + polgármester 110 db,
	+ jegyző 0 db.

*2023. évben összesen 1227 nem hatósági polgármesteri döntés született átruházott hatáskörben, amelyek a törvényi határidőben megküldésre kerültek a Vas Vármegyei Kormányhivatalnak.*

Az iroda végezte a Közgyűlés és a bizottságok hatáskörébe tartozó döntések jogi kontrollját, valamint ellátta az Önkormányzat által alapított alapítványok, közalapítványok jogszabályoknak megfelelő működésével kapcsolatos feladatokat.

A **Képviselői Iroda** végezte a Közgyűlés és a bizottságok hatáskörébe tartozó döntések adminisztrációját.

Az Iroda elkészítette a Polgármesteri Hivatal éves, 2023.01.01-2023.12.31. napja közötti iktatókönyvek szerinti hivatali statisztikáját:

|  |  |
| --- | --- |
| **Az iktatott ügyiratok megnevezése** | **Az iktatott ügyiratok száma** |
| **Ágazat** | **2023.01.01. - 2023.12.31.** |
| **Főszám** | **Alszám** |
| **A) PÉNZÜGYEK** | **66384** | **9839** |
| A.1. Adóigazgatási ügyek | 66384 | 9839 |
| **B) EGÉSZSÉGÜGYI IGAZGATÁS** | **30** | **364** |
| **C) SZOCIÁLIS IGAZGATÁS** | **4000** | **17961** |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **1534** | **6878**178 |
| E.1. Környezet- és természetvédelem | 178 | 820 |
| E.2. Építésügyek, településrendezés, területrendezés | 267 | 2163 |
| E.3 Építésügy | 1 | 0 |
| E.4 Kommunális ügyek | 1088 | 3895 |
| **F) KÖZLEKEDÉS ÉS HÍRKÖZLÉSI IGAZGATÁS** | **1450** | **6174** |
| **G) VÍZÜGYI IGAZGATÁS** | **113** | **336** |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **5577** | **22194** |
| H.1. Anyakönyvi és állampolgársági ügyek | 2224 | 4737 |
| H.2. A polgárok személyi adatainak, lakcímének nyilvántartásával és a központi címregiszterrel kapcsolatos ügyek | 2 | 400 |
| H.3. A Választásokkal kapcsolatos ügyek | 9 | 38 |
| H.4. Rendőrségi ügyek |  |  |
| H.7. Igazságügyi igazgatás | 74 | 660 |
| H.8. Egyéb igazgatási ügyek | 3257 | 16282 |
| **I) LAKÁSÜGYEK** | **1253** | **7093** |
| **J) GYERMEKVÉDELMI ÉS GYÁMÜGYI IGAZGATÁS** | **297** | **2355** |
| **K) IPARI IGAZGATÁS** | **64** | **298** |
| **L) KERESKEDELMI IGAZGATÁS, TURISZTIKA** | **705** | **2214** |
| **M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **310** | **2247** |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **90** | **849** |
| **R) SPORTÜGYEK** | **14** | **25** |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **2087** | **26630** |
| U.1. Képviselő-testület iratai | 39 | 734 |
| U.2. Kisebbségi önkormányzat iratai | 5 | 3 |
| U.3. Szervezet, működés | 928 | 8402 |
| U.4. Iratkezelés, ügyvitel | 58 | 414 |
| U.5. Személyzeti, bér- és munkaügyek | 96 | 6237 |
| U.6. Pénz- és vagyonkezelés | 948 | 10679 |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **14** | **94** |
| X.1. Honvédelmi igazgatás | 5 | 18 |
| X.2. Polgári védelmi, katasztrófavédelmi igazgatás | 9 | 76 |
| **IKTATOTT ÜGYIRATOK SZÁMA ÖSSZESEN:** | **83922** | **105551** |

A **Humánpolitikai Iroda** folyamatosan végezte a testület tagjai tiszteletdíjával, valamint a tisztségviselők személyi anyagával kapcsolatos adminisztrációt, a polgármester munkáltatói jogkörébe tartozó intézkedések végrehajtását, továbbá a szervezeti változásokkal összefüggő, a jegyző munkáltatói jogkörébe tartozó változások teljes adminisztrálását.

Az iroda továbbá folyamatosan ellátta a Hivatal költségvetésével kapcsolatos pénzügyi, valamint a havi bérszámfejtéshez szükséges adminisztratív feladatokat.

A **Vagyongazdálkodási és Városfejlesztési Iroda** az előző közgyűlés óta folyamatosan végezte az SZMSZ-ben meghatározott feladatait.

Az előző beszámoló készítése óta eltelt időszakban **388** db iktatott ügyirat keletkezett az irodán.

Az iroda a **vagyongazdálkodási feladatkörében** az adott évre elfogadott vagyongazdálkodási koncepció alapján gondoskodik a kijelölt vagyontárgyak pályáztatás keretében történő értékesítéséről, ennek keretében feladata a pályázati felhívás elkészítése, a pályázat megjelentetése, meghirdetése, a beérkezett pályázatok bontása, értékelése. A sikeres pályázatot követően az iroda elkészíti az adásvételi szerződéseket, gondoskodik az ingatlan-nyilvántartással kapcsolatos feladatok ellátásáról. Gondoskodik eredménytelen pályáztatás esetén a nyitva álló határidőn belül érkezett vételi ajánlatok elbírálásáról.

Az iroda a vagyonkoncepcióban nem szereplő vagyontárgyak megvételére érkező vételi szándékokat megvizsgálja, amennyiben a vagyon értékesítése lehetséges, úgy megteszi a szükséges intézkedéseket (társirodák hozzájáruló nyilatkozatának beszerzése, szakértői vélemények, értékbecslések beszerzése, árajánlatok kérése, ezt követően a vagyonrendeletben meghatározott eljárás szerint az értékesítés lebonyolítása). A pályázati eljárás során értékesített garázsokra vonatkozó adásvételi szerződések aláírásra kerültek.

Amennyiben kerékpárutak, temető stb. beruházás megvalósításához szükséges, hogy a terület önkormányzati tulajdonban legyen, az iroda gondoskodik a kisajátítási törvény szerinti ingatlanszerzés teljes körű lebonyolításáról (szakértői vélemények beszerzése, az alapján a jogosultak megkeresése vételi szándékkal, kisajátítást pótló adásvételi szerződések elkészítése, ennek hiányában a kisajátítási eljárás megindítása, a kisajátítási hatóság előtti képviselet ellátása, jogosultak kártalanításával kapcsolatos ügyintézés). A fentiekkel kapcsolatos földhivatali ügyintézés (telekalakítási kérelmek, ingatlan-nyilvántartási kérelmek elkészítése, Földhivatalba történő benyújtása) az iroda feladata.

Az önkormányzati tulajdonú vagyontárgyak bérbeadásával, bérlőkijelöléssel, bérleti jog átruházással kapcsolatos ügyek ellátása is az iroda feladati közé tartoznak.

Az iroda készíti elő az elővásárlási jog gyakorlásával kapcsolatos nyilatkozatokat az Önkormányzat részéről.

Az iroda gondoskodik a vagyonkataszteri feladatok ellátásáról, adatszolgáltatásról, a vagyonkataszter digitális és papír alapú vezetéséről.

Teljesíti a feladatkörébe tartozó közérdekű adatigényléseket, megválaszolja a sajtómegkereséseket.

Az iroda végzi az önkormányzati tulajdonú gazdasági társaságok cégfelügyeleti feladataival kapcsolatos ügyintézést (létesítő okiratok készítése, azok módosítása, ügyvezetők munkaszerződésének elkészítése, nem kizárólagos tulajdonú társaságok taggyűlésein az Önkormányzat képviselete, üzleti tervek és beszámolók feldolgozása, alapítói hatáskörbe tartozó kérdések közgyűlési, bizottsági vagy polgármesteri döntéshozatalra történő előkészítése)

Az iroda elkészíti az építési munkákhoz, székhelyhasználathoz, rendezvényekhez kapcsolódó tulajdonosi hozzájárulásokat.

Fentieken túl az iroda gondoskodik az ingó- és ingatlanvagyonnal kapcsolatos adásvételi szerződések, ingyenes használatba adási megállapodások, térítésmentes tulajdonba adások- tulajdonba vételek, vagyonkezelési szerződések elkészítéséről.

Az iroda elkészíti a hatáskörébe tartozó közgyűlési, bizottsági előterjesztéseket és polgármesteri döntéseket.

**2.** Az iroda a **városfejlesztési feladatkörében az alábbiakról számol be:**

Az 1625/2021. (IX.3.) Korm. határozat értelmében Szombathely Megyei Jogú Várost 905.000.000.- Ft összegű vissza nem térítendő támogatásilleti meg az alábbi projektek megvalósítására:

* **Belterületi útfejlesztések**
* **Gyöngyös-patak hídrekonstrukció**
* **Vásárcsarnok környékének rekonstrukciója, kapcsolódó parkolók kialakítása**
* **Víztorony és környezetének fejlesztése, II. ütem**

A teljes támogatásra vonatkozó beszámoló benyújtási határideje 2024. 01. 31. napja, összeállítása folyamatban van.

A **Gothard-kastély állagmegóvása** című Modern Városok Program projektben a Közgyűlés határozatának megfelelően megtörtént a projekt záró beszámolójának és a hiánypótlásnak a benyújtása, valamint a fel nem használt támogatás visszafizetése.

**A Szent Márton Terv II.** MVP projekt lezárult, a beszámoló és a költségek elfogadása 2023. október 26-i dátummal megtörtént. Az ügyleti kamat kifizetése megtörtént 2023. november 16-án.

A **Késmárk utcai teniszcentrum fejlesztése** MVP projekt záró beszámoló 2. hiánypótlásának benyújtása megtörtént.

A **,,Szent Márton Lovas Sport, Hagyományőrző és Rendezvényközpont fejlesztésének előkészítése”** MVP projekt záró beszámoló 2. hiánypótlásának benyújtása megtörtént.

**„A** **Zarkaházi Szily-kastély fejlesztése a gyöngyöshermán-szentkirályi közösség számára”** című projekt esetében a záró szakmai beszámoló beküldésre került 2023.12.20-án. A Közreműködő Szervezet részéről a helyszíni ellenőrzés 2023. januárjában várható.

A **TOP-7.1.1-16-H-ERFA-2020-00782** számú **„A Belvárosi közösségi tér fejlesztése”** című projekt esetében, a záró szakmai beszámoló beküldésre került, amelynek Közreműködő Szervezet részéről történő jóváhagyására várunk.

A **Játszóterek fejlesztése** projektben, melyet a SZOMPARK-kal konzorciumban valósít meg az Önkormányzat, a záró szakmai beszámoló a Közreműködő Szervezet részéről jóváhagyásra került.  A projekt fenntartási időszakba került. Az első fenntartási év időszaka: 2023. 11. 23. – 2024. 11. 22.

A **TOP-7.1.1-16-H-ERFA-2020-00781** számú **„A gyöngyösszőlősi klubház fejlesztése”** című projekt esetén a záró szakmai beszámoló és záró kifizetési kérelem 2023.12.19-én elfogadásra került a Közreműködő Szervezet részéről, ezzel megkezdődött az 5 éves fenntartási időszak.

A Horizont2020-as **JUSTNature** projekt megvalósítása során a tervezés folyamatban, a kiviteli tervek készítése folyik. Az időjárásmérő, levegőminőség- és talajnedvesség-mérő szenzorok beszerzése folyamatban van.

Az Interreg Europe **OD4GROWTH** projekt első szemeszterének beszámolójával kapcsolatos ügyintézés továbbra is zajlik. 2024. 01. 08-án az online partner meeting sikeresen lezajlott, ismertettük a második szemeszterben végrehajtandó tevékenységekkel kapcsolatos előrehaladást. A január végi személyes projekttalálkozóval kapcsolatos utazás előkészítés alatt áll.

Az EIT Urban Mobility **TICER** projekt decemberi záró Gála rendezvénye sikeresen lezajlott. A projekt december 31-én lezárult. A projekt záró beszámolója (tartalmi és pénzügyi) előkészítés alatt áll.

Az **RRF-1.1.2-21-2021-00007** azonosító számú **„Új bölcsőde építése Szombathely Szentkirályi városrészen”** elnevezésű projekt kiviteli munkái folyamatban vannak.

A **TOP-6.1.5-15-SH1-2019-00002** számú **„A Ferenczy utca hiányzó szakaszának kiépítése"** című projekt 10. sorszámú időközi elszámolás hiánypótlása zajlik.

A **„Szombathely – Zanat kerékpárút megvalósítása”** című projekt Támogatói Okirat 1. számú módosítása 2023.05.11. napján elfogadásra került, projekt megvalósításának végső határideje: 2024.06.30., ezt követően a Kedvezményezett köteles a támogatás felhasználásáról szakmai beszámolót és pénzügyi elszámolást készíteni.

A **TOP Plusz-1.3.1-21** számú, **„Fenntartható városfejlesztés Szombathelyen”** című projekt megvalósítása folyamatban van. Egyes feladatok megvalósítása szerződés szerint történik, az első szakmai beszámoló hiánypótlási határideje 2024. 03. 20-ra módosult.

A **TOP-6.1.4-16-SH1-2017-00001** számú, **„Képtár turisztikai célú felújítása”** projektnél a záró beszámolóra hiánypótlási felhívás érkezett, melynek benyújtási határideje 2024. január 15. napja. A Magyar Államkincstár részéről a záró helyszíni ellenőrzés 2023. december 5-én sikeresen megtörtént. A jegyzőkönyv intézkedési tervében foglaltaknak részben már eleget tettünk (illemhely hiányosságának korrigálása).

A **TOP-6.5.2-15-SH1-2016-00001** számú, **„Megújuló Szombathely – tiszta energia saját erőből”** projekttel kapcsolatban a záró beszámoló beküldésre került.

A **Take-IT-home** pályázatot az Interreg CENTRAL EUROPE program új felhívására is benyújtottuk 2023. május 17-én, csaknem azonos tartalommal. Az állami támogatásra (a projekt által generált esetleges bevételekre) vonatkozó tisztázó kérdésre megadtuk a választ.

A Scalable Cities Action Grant felhívásra 2023. május 31-én benyújtott JUSTClimate pályázat támogatást nyert, a támogatási szerződés 2024. jan. 8-án aláírásra került. A 2024. január 15-i projektkezdéshez az energetikus keresése folyamatban van.

Szintén a NetZeroCities pályázat eredeti tartalmán alapuló új, **LIFE-2023-CET** pályázat benyújtása történt meg 2023. november 16-án.

A **Klímabarát Díj 2023.** felhívásra 2023.11.28-án került a pályázati anyag benyújtásra.

2023. május 31-én benyújtottuk csatlakozási kérelmünket az **UNESCO Globális Tanuló Városok** Hálózatához. Az elbírálás eredményét jelenleg is várjuk.

Az **Egészségügyi és Közszolgálati Osztály** vezetője a **Szociális és Lakás Iroda** munkájáról az alábbi tájékoztatást adta:

**2023. december 1-től 2024. január 11-ig** az irodára hatósági ügyekben beérkezett kérelmek száma az alábbiak szerint alakult:

|  |  |
| --- | --- |
| **támogatás típusa** | **száma (db)** |
| Köztemetéssel kapcsolatos ügyek | 15 |
| Adósságkezelés | 0 |
| Átmeneti támogatás | 229 |
| Krízis támogatás | 205 |
| Rendszeres gyógyszertámogatás | 27 |
| Temetési segély | 0 |
| Fűtési támogatás | 24 |
| Rendszeres gyermekvédelmi támogatás | 29 |
| Hátrányos helyzet megállapítása | 19 |
| Önkormányzati lakásban lakók lakbértámogatása | 46 |
| Nem önkormányzati lakásban lakók bérleti díj támogatása | 62 |
| Villamosenergia támogatás | 0 |
| Piaci vásárlási utalvány | 76 |
| Szén-monoxid érzékelő vásárlásához nyújtott támogatás | 508 |
| **Összesen** | **1240** |

A kérelmek elbírálása mellett az ügyintézők - az önkormányzati rendeletek által előírt, illetve más hatóságok általi megkeresésére – környezettanulmányt végeznek.

A Szociális és Lakás Bizottság, a 2023. decemberi ülésén 8 család részére a lakáshasználatuk meghosszabbításáról döntött, továbbá 7 család részére pedig **rendkívüli szociális krízishelyzetére tekintettel** önkormányzati tulajdonban lévő ingatlant jelölt ki. Az érintettek részére a bérlakások bérbeadása megtörtént.

A hátrányos helyzetű gyermeket nevelő, Szombathelyen lakóhellyel rendelkező 215 család részére tartós élelmiszereket tartalmazó csomagok átadása 2023. december 19-20. napjain megtörtént.

A **Sport és Ifjúsági Iroda** vezetője az alábbi tájékoztatást adta az iroda munkájáról, tevékenységéről a 2023. december 1-től – 2024. január 12.  közötti időszakra vonatkozóan:

A sport területén végzett feladatok:

* 2023. decemberi bizottsági és közgyűlési határozatok végrehajtása;
* polgármesteri, alpolgármesteri, rendelkező levelek elkészítése;
* támogatási szerződések elkészítése;
* január havi közgyűlési és bizottsági előterjesztések elkészítése;
* szombathelyi székhelyű sportszervezetek aktuális ügyeinek segítése, koordinálása;
* beérkezett elszámolások ügyrend szerinti kezelése.

Az iroda szervezésében kerültek lebonyolításra különböző diáksport rendezvények, többek között:

* középiskolások részére fiú kosárlabda diákolimpia;
* általános iskolások részére kosárlabda diákolimpia;
* középiskolások részére fiú röplabda diákolimpia.

Az iroda:

* segítette, koordinálta a szombathelyi székhelyű sportszervezetek aktuális ügyeit, valamint tájékoztatta a sportszervezetek vezetőit az aktuális további pályázatokról;
* megkezdte a szombathelyi székhelyű sportszervezetek által megküldött elszámolások feldolgozását és ellenőrzését;
* folytatta a 2023. évre tervezett szabadidősport rendezvények, versenyek lebonyolítását, amelyet a Városstratégiai, Idegenforgalmi és Sport Bizottság március havi Bizottsági ülésen elfogadott;
* a  szabadidősport sportrendezvények szervezése, lebonyolítása a Sport és Ifjúsági Iroda közvetlen sportszakmai irányításával és sportági szakemberek közreműködésével valósul meg;
* szervezésében került lebonyolításra a Diákolimpikonok Jutalmazása elnevezésű ünnepség;
* elvégezte a 2022/2023-as tanév diákolimpiai eredményeinek feldolgozását;
* szervezésében került lebonyolításra a Szilveszteri MIX Röplabda Kupa elnevezésű rendezvény;
* folytatta a 2023. évre tervezett Diáksport versenyek, rendezvények lebonyolítását, amelyet a Városstratégiai, Idegenforgalmi és Sport Bizottság március havi Bizottsági ülésen elfogadott: a diáksport rendezvények szervezése, lebonyolítása a Sport és Ifjúsági Iroda közvetlen sportszakmai irányításával és sportági szakemberek közreműködésével valósul meg;
* folytatta a 2024. évi Hivatali Nyári Élménytábor előkészítő szervezését;
* folytatta a téli diák és szabadidősportos rendezvények szervezését;
* szervezésében került lebonyolításra a Kábítószerügyi Egyeztető Fórum;
* szervezésében került lebonyolításra a Játékos sportverseny diákolimpia rendezvény;
* napi szinten végzi el a Vasi Diák Közösségi Szolgálat tevékenységéből fakadó adminisztratív feladatokat;
* folytatta az óvodai és iskolai úszásoktatás 2024. év téli turnusának szervezését és lebonyolítását;
* szervezésében került lebonyolításra a 2023. évi Sportkarácsonyi Ünnepség;
* szervezésében került lebonyolításra a Diáksport Fesztivál elnevezésű rendezvény;
* megkezdte a Városi Sítábor előkészítő szervezését;
* megkezdte a 2024. évi nyári Diákjátékok szervezését.

Az **Egészségügyi, Kulturális és Köznevelési Iroda** sokrétű feladataiból (egészségügy, önkormányzati programok, kultúra, civil kapcsolatok, köznevelés stb.) fakadóan igen összetett tevékenységet folytat, 2023. december - 2024. január hónapban az alábbi feladatokat végezte:

Önként vállalt önkormányzati feladatok és civil területén végzett feladatok:

* önkormányzati támogatási rendszeren történő regisztrációk ügyintézése;
* beérkező elszámolások ellenőrzése;
* határidő-meghosszabbítás ügyintézése;
* kapcsolattartás civil szervezetekkel;
* Szent Márton Kártya ügyintézés;
* babaköszöntő csomagok előkészítése;
* házasulandóknak „Első gratuláció” előkészítése;
* polgármesteri keret terhére támogatási szerződések elkészítése;
* „Aktív időskor Szombathelyen” programjainak lebonyolítása, szervezése, további programok előkészítése;
* a Szombathelyi Identitásprogram kiterjesztésének előkészítése;
* a Szombathelyi Advent programsorozat lebonyolítása.

Egészségügy területén végzett feladatok:

* a 2023. decemberi Egészségügyi Szakmai Bizottsági ülés jegyzőkönyvének elkészítése;
* decemberi bizottsági, közgyűlési határozatok végrehajtása;
* január havi közgyűlési és bizottsági előterjesztések elkészítése;
* az egészségügyi szolgálati jogviszonnyal kapcsolatos havi jelentés megküldése a Belügyminisztérium részére.

Kultúra területén végzett feladatok:

* 2023. decemberi bizottsági és közgyűlési határozatok végrehajtása;
* rendelkező levelek, támogatási szerződés készítése;
* januári bizottsági, közgyűlési előterjesztések elkészítése;
* kulturális intézmények aktuális ügyeinek intézése;
* Mesebolt Bábszínház igazgatói pályázatával kapcsolatos ügyintézés.

Köznevelés területén végzett feladatok:

* decemberi bizottsági, közgyűlési határozatok végrehajtása;
* januári bizottsági, közgyűlési előterjesztések elkészítése;
* óvodai BTM-es gyerekek összeírása és összesítése;
* óvodavezetői értekezlet összehívása;
* speciális diétát igénylő gyermekek számának bekérése, összesítése;
* óvodavezetők munkaköri leírásának aktualizálása.

A **Közgazdasági és Adó Osztály** 2023. decembertől – 2024. januárig beszámolási időszakra vonatkozóan a következő tevékenységeket látta el:

* Ellátta a költségvetés tervezésével, költségvetési rendelet módosításával, a költségvetés végrehajtásával kapcsolatos feladatokat, gondoskodott a gazdálkodás operatív feladatainak végrehajtásáról.
* Biztosította a hatáskörébe utalt helyi és központi adójogszabályok Szombathely területén való egységes érvényesítését, valamint a helyi adókról szóló 1990. évi C. törvény, illetve a képviselő-testület adózással kapcsolatos rendeleteinek és határozatainak végrehajtását.
* Figyelemmel kísérte az önkormányzat adóbevételeinek alakulását a vonatkozó központi jogszabályok módosulását.

**Beszámoló az Adókivetési Iroda és az Adóvégrehajtási és Könyvelési Iroda tevékenységéről:**

A helyi adókról szóló 1990. évi C. törvény (a továbbiakban: Htv.) 2024. január 1. napjától hatályba lépett módosításai:

Ha köznevelési foglalkoztatási jogviszonyban álló pedagógus vagy különleges jogállású szerv (több állami intézmény) alkalmazottja egy adott önkormányzat illetékességi területén közszolgálati kötelezettsége teljesítése céljából tölt vendégéjszakát, mentesül az idegenforgalmi adó megfizetése alól. [Htv. 31. § c), 52. § 53. n), o)]

A tevékenységét egy adott adóévben egybefüggően 181 napnál rövidebb ideig szüneteltető egyéni vállalkozó a helyi iparűzési adó alanya marad, így mentesül az adóalanyiság megszűnésével járó adminisztrációs terhektől (záró bevallás beadása, változás-bejelentés). [Htv. 35. § (2)]

Helyi iparűzési adóalap-növelő tétel az emissziós jogok értékesítéséből származó bevétel is az IFRS-eket alkalmazó befektetési vállalkozónál. Ez azt jelenti, hogy ha a befektetési vállalkozás főtevékenységként végzi CO2 kvóták értékesítését és az IFRS-ek alapján készít beszámolót, akkor az e tevékenységéből származó bevétel is része az adóalapnak. [Htv. 40/D. § (2) bek. g) pont]

A munka törvénykönyve szerinti munkaerő-kölcsönzést végző vállalkozó esetén telephelynek minősül annak az önkormányzatnak az illetékességi területe is (azok mellett az önkormányzatok mellett, ahol a vállalkozó például irodát, képviseletet tart fenn), ahol a vállalkozó által kölcsönzött munkavállalók az adóéven belül összesen legalább 21 ezer órányi munkát végeznek. [Htv. 52. § 31. g) pont]

Új előírás 2024. január 1-jétől, hogy az a vállalkozó minősül légi személyszállítást végző vállalkozónak, amely adóévi nettó árbevételének döntő részét (legalább 75 %-át) légi személyszállítási szolgáltatásból ( jegyárbevételből ) és azzal együtt nyújtott szolgáltatásokból (helybiztosítás díja, poggyászdíj, pótdíj stb.) szerzi. [Htv. 52. § 59. pont] Légi személyszállítást végző vállalkozónál telephelynek minősül a légijáratok indításának reptere, így azon településeken is iparűzési adót kell fizetnie, amelyek területén lévő repülőtérről indulnak a járatai, nemcsak ott, ahol képviseletet, irodát tart fenn. [Htv. 52. § 31. f)] Továbbá a nettó árbevétel részének kell tekinteni a Magyarországról induló személyszállító járatok igénybevételéért és az ehhez kapcsolódó szolgáltatásokért fizetendő ellenértéket is. [Htv. 52. § 22.e)]

Azoknál a vállalkozásoknál, akik az előző évi bevételük alapján kiesnek az egyszerűsített, sávos helyi iparűzési adó lehetősége alól, de adott önkormányzat területén adókötelezettségük a tárgyévben keletkezik először (például mert év közben nyitnak új telephelyet, vagy áthelyezik a székhelyüket) az adóelőleg vetítési alapja az év hátralévő részére arányosított legmagasabb helyi iparűzési adósáv alapján megállapított összeg. [Htv. 30/A. § (10) bek. c) pont]

2023. december 31-től kezdődő pénzügyi évekre nem csökkenthető a helyi iparűzési adóalap az alapkutatás, alkalmazott kutatás, kísérleti fejlesztés adóévben elszámolt közvetlen költségével, ha a vállalkozó él a kutatás-fejlesztési tevékenységére igénybe vehető társasági adókedvezmény lehetőségével. [Htv. 39. § (1) bek. d) pont]

A kötelező visszaváltási rendszer (DRS) bevezetésével összefüggésben a jogszabály bevezeti az érintett gyártók, forgalmazók fogalmát. A visszaváltási díj sem a nettó árbevételnek, sem pedig az eladott áruk beszerzési értékének nem része. [Htv. 52. § 22. j), 36., 39. pontok]

Az önkormányzati adóhatóság a bankváltás miatt még 2023. december hónapban, elektronikus tárhelyre kiküldött tájékoztatóban minden vállalkozást értesített a 2024. január 1. napjától használható új bankszámlaszámokról.

Évváltást követően az adóhatóság megkezdte az adó szakrendszerben az év zárásával és év nyitásával kapcsolatos pénzügyi és kivetési feladatokat.

Az iroda, a fizetési határidő lejárta után hátralékkal rendelkező adózókat folyamatosan felszólítja tartozásuk rendezésére. Ennek elmaradása esetén a pénzkövetelés behajtására végrehajtási intézkedéseket foganatosít, amelynek keretében hatósági átutalási megbízások ( inkasszók ) kerülnek benyújtására, munkabér és egyéb járandóság letiltására kerül sor, valamint ingatlanvagyonra történő jelzálogjog, illetve végrehajtási jog alapításával biztosítja a követeléseket és kényszeríti ki a teljesítést.

Az iroda 2023. 12. 01 - 2024. 01. 10-ig hagyatéki eljárásban, végrehajtási eljárásban, illetve gyámügyi eljárásban történő felhasználás céljából Szombathely város illetékességi területén elhelyezkedő 48 ingatlan értékbecslését végezte el és ezek értékéről adó- és értékbizonyítványt állított ki a kérelmezők részére.

A **Főépítészi Iroda** vezetője az alábbi tájékoztatást adta az iroda munkájáról:

Az iroda az előző Közgyűlés óta eltelt időszakban településképi véleményeivel közreműködött az építési hatóságok eljárásaiban és településképi bejelentési eljárásokat folytatott le, szakhatósági állásfoglalásokat és hatósági bizonyítványokat adott ki. Az irodát személyesen felkereső ügyfeleknek, tervezőknek szóban és írásban egyaránt nyújtott tájékoztatást. A lakossági gázártámogatáshoz jegyzői hatósági bizonyítványokat állított ki.

A 2023. decemberi Közgyűlés elfogadta Szombathely új településrendezési eszközeit, ezt követően digitális formátumban a jegyzőkönyvvel együtt, mint elektronikus úton hitelesített dokumentumot elérhetővé tette az eljárásban résztvevő államigazgatási szerveknek és a  kormányhivatalnak.

A **Hatósági Osztály** vezetője az alábbi tájékoztatást adta az osztály munkájáról, valamint az osztály munkáját érintő jogszabályi változásokról:

Az állam működésének további egyszerűsítésével összefüggő egyes kormányrendeletek módosításáról szóló 561/2023. (XII.14.) Korm. rendelet technikai tartalmú változásokkal egyszerűsítette a hivatali ügyintézést a közzétételekre vonatkozóan, 2024. január 1. napjától a hirdetőtáblán történő kifüggesztés helyett több esetben, különböző ügykörökben a honlapon történő közzétételt előírva.

A méhállományok védelméről és a mézelő méhek egyes betegségeinek megelőzéséről és leküzdéséről szóló 70/2003. (VI.27.) FVM rendelet 2024. január 1. napjától hatályos módosítása alapján a méhészkedést (méhtartást) nem kell minden év február végéig újra bejelenteni a jegyző felé, csupán az újonnan kezdett méhészkedés (méhtartás), valamint a tevékenység megszüntetése bejelentésének kötelezettsége maradt meg.

Az **Általános Hatósági Iroda** 2023. december havi munkavégzéséről az alábbiakban adok tájékoztatást.

Az irodához tartozó *anyakönyvvezetők* munkája során 2023. december 1–31. között az alábbi új anyakönyvi események történtek:

* születés anyakönyvezése: 120,
* házasságkötés: 12,
* haláleset anyakönyvezése: 194.

Az anyakönyvvezetők végzik emellett papíralapú bejegyzések, adatváltozások rögzítését az Elektronikus Anyakönyvbe. 2023. december 1 – 31. között a bejegyzett események száma az alábbiak szerint alakult:

* születési események és ehhez kapcsolódó változások: 279,
* házassági bejegyzések és ehhez kapcsolódó változások: 118,
* halotti bejegyzések: 18.

Az anyakönyvvezetőknek feladata a házassági szándékbejelentéssel egyidejűleg a hivatalból kiállításra kerülő személyazonosság igazolására alkalmas hatósági igazolványok kiállításához szükséges arcképmás, aláírás, valamint ujjnyomat felvételezése, ha a házassági név eltérő lesz a születési névtől vagy a házasságkötés előtt közvetlenül viselt névtől. 2023. december hónapban 4 ügyben kellett elvégezni ezeket a feladatokat.

Az anyakönyvi igazgatásban az anyakönyvvezetők mellett 2 fő *rendezvényszervező* végzi városunkban a házasságkötések megszervezésével, megrendezésével járó feladatokat, gondoskodnak – a házasulandók igényeit figyelembe véve – az ünnepélyesség, az esztétikum megjelenítéséről.

A *hagyatéki eljárásokban* az iroda hagyatéki ügyintézői végzik a jegyző hagyaték leltározásával kapcsolatos feladatait, fő szabály szerint azon örökhagyók esetében, akik utolsó belföldi lakóhelye Szombathelyen volt. 2023. december 1–31. között 98 ügyben indult meg a hagyatéki leltározás, összesen 746 irat került iktatásra ezen eljárásokban.

Az iroda végzi a *kereskedelmi tevékenységgel*, a szálláshely-szolgáltatási tevékenységgel kapcsolatos kérelmek, a kereskedelmi és kulturális célú közterület-használati kérelmek, a telep nyilvántartásba vételére irányuló kérelmek, a rendezvénytartási kérelmek, valamint a piac- és vásártartási engedélyek intézését, és az ezekhez kapcsolódó nyilvántartások vezetését. Az ügyintézők egyeztetnek az ügyfelekkel személyesen és telefonon az ügyintézés menetéről, a kérelmek beadásáról, helyes kitöltéséről, a mellékletek csatolásáról. A beérkezett kérelmeket egyeztetik az ügyfelekkel, bizonyos esetekben hiánypótlásra kerül sor.

2023. december hónapban összesen 55 kérelem érkezett:

* 29 kereskedelmi tevékenységgel kapcsolatos kérelem;
* 23 kereskedelmi és kulturális célú közterület-használati kérelem;
* 2 szálláshely szolgáltatási tevékenységgel kapcsolatos kérelem;
* 1 rendezvénytartási kérelem.

Az iroda folyamatosan végzi a nyilvántartásba vett kereskedelmi tevékenységek hatósági ellenőrzését, valamint a kereskedelmi tevékenységek végzésének feltételeiről szóló 210/2009. (IX.29.) Korm. rendelet alapján vezetett nyilvántartás felülvizsgálatát.

Az iroda a szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X.20.) Korm. rendelet, valamint az ellenőrzési tervben foglaltak alapján végzi a nyilvántartásba vett szálláshely-szolgáltatók hatósági ellenőrzését. Ennek keretében ellenőrzésre kerülnek a szálláshely-szolgáltatók Nemzeti Turisztikai Adatszolgáltató Központ felé történő regisztrációs és rendszeres adatszolgáltatási kötelezettségének teljesítése is.

A kereskedelmi tevékenységgel, valamint a szálláshely-szolgáltatási tevékenységgel kapcsolatban nyilvántartásba vett adatokból folyamatos a statisztikai adatszolgáltatás a Központi Statisztikai Hivatal felé.

Az iroda látja el az *állatvédelemmel* kapcsolatos feladatokat. Az eljárásokban a bejelentések alapján lefolytatja a szükséges hatósági ellenőrzéseket és helyszíni szemléket, idézéseket hajt végre, meghallgatásokat tart, eljárásokat indít, illetve kezdeményez, megkeres más hatóságokat, állásfoglalásokat kér, tájékoztatásokat ad. 2023. december hónapban 5 új bejelentés érkezett a jegyzőhöz állatvédelmi ügyben. Ebben az időszakban 2 helyszíni szemlére került sor, és 3 állatvédelmi hatósági ügyben született határozat, amelyekből 2 esetben figyelmeztetés szankció került alkalmazásra az állatvédelmi jogszabályok megsértése miatt.

Az állatok védelméről és kíméletéről szóló 1998. évi XXVIII. törvény 42/B. § (1) bekezdése rendelkezése alapján az eb tartási helye szerint illetékes önkormányzat ebrendészeti feladatainak elvégzése érdekében, illetve a veszettség elleni oltás járványvédelmi vonatkozásaira való tekintettel három évente legalább egy alkalommal ebösszeírást végez. Az iroda szervezésében kiírásra került a 2023. évi ebösszeírás, amelynek időpontja 2023. november 15. – 2023. december 31. Az ebösszeírással kapcsolatos felhívás közzétételre került a sajtóban, a kutyafuttató területeken, valamint megküldésre került több városi intézménynek, állatkórháznak, állatorvosi rendelőknek, állatambulanciáknak, állateledel boltoknak. A 2023. évi ebösszeírás során összesen 3443 kutya került bejelentésre.

Az iroda jár el a Polgári Törvénykönyvről szóló 2013. évi V. törvény 5:8. §-a alapján a jegyző hatáskörébe utalt *birtokvédelmi* eljárásokban. 2023. december hónapban 2 új eljárás indult, a folyamatban lévő ügyek közül 2 eljárás zárult határozathozatallal.

Az iroda folytatja le a közösségi együttélés alapvető szabályainak megszegése miatt indított *közigazgatási eljárásokat* a zöldterületen történő közlekedésre, várakozásra vonatkozó eljárások kivételével. 2023. december hónapban a Közterület-felügyelet bejelentése alapján 1 esetben indult eljárás. A folyamatban levő ügyek közül 2023. december hónapban 14 közigazgatási eljárás zárult le határozathozatallal, amelyből 9 esetben került megállapításra a jogsértést elkövető személye, akik közül 8 személynél figyelmeztetés, 1-nél pedig 20.000,- Ft összegű közigazgatási bírság közigazgatási szankció került alkalmazásra.

Az iroda végzi a különböző *hirdetmények* – ideértve az Önkormányzat saját hirdetményei mellett más hatóságok megkereséseit, valamint a földforgalmi törvény alapján a termőföld adásvételi és haszonbérleti szerződéseket is – hirdetőtáblán történő kifüggesztését, illetve honlapon való közzétételét. 2023. december hónapban összesen 67 hirdetmény közzétételére került sor.

Az Általános Hatósági Irodához tartozó *Ügyfélszolgálat* munkájáról az alábbiakban számolok be.

Az Ügyfélszolgálathoz e-mailen és telefonon is érkeznek megkeresések, bejelentések, illetve az ügyfelek személyesen is kérnek tájékoztatást. Ezek számadatai 2023. december hónapban az alábbiak szerint alakultak:

|  |  |  |  |
| --- | --- | --- | --- |
| Hónap | e-mail | telefon | általános információ |
| 2023. december | 132 | 33 | 121 |

Fentieken túl az ügyfélszolgálati ügyintéző 30 esetben segítséget nyújtott állampolgároknak a Gondosóra program kapcsán. Szent Márton-kártya kiadására pedig 2023. december hónapban 37 esetben került sor.

A Hatósági Osztály vezetőjének közvetlen irányítása alatt végzi munkáját a ***védelmi ügyintéző***. Ellátja a védelmi és biztonsági igazgatással kapcsolatos feladatokat. Döntésre előkészíti a polgármester hatáskörébe tartozó honvédelmi, polgári védelmi ügyeket, a védelmi és biztonsági igazgatás területi vagy helyi szerve által szervezett honvédelmi képzésén, felkészítésen, illetve gyakorlaton részt vesz, szervezi az önkormányzati rendezvények biztosítását, megszervezi a Bűnmegelőzési, Közbiztonsági és Közrendvédelmi Bizottság ülését és ellátja az adminisztratív feladatokat. Figyelemmel kíséri az önkormányzat részéről a rendőrségnek és a katasztrófavédelemnek biztosított támogatás felhasználását. Kapcsolatot tart a honvédség, rendvédelmi szervek, a katasztrófavédelmi helyi szervezeteivel és a közterület-felügyelettel, Blaguss Agora Hungary Kft-vel és Volánbusz Zrt-vel.

A védelmi ügyintéző 2023. december hónapban folyamatosan végezte a Doni áttörés 81. évfordulója tiszteletére 2024. január 12-én megrendezésre kerülő kegyeleti megemlékezés zavartalan lebonyolítása érdekében az előkészítési feladatok ellátását, a honvédséggel, Honvédelmi Minisztériummal való egyeztetést.

A Hatósági Osztályhoz tartozó **Közterület-felügyelet** 2023. december 1–31. közötti időszakban végzett tevékenységéről az alábbiakban számolok be:

1. Térfigyelő ügyeleti szolgálat

A fenti időszakban a térfigyelő ügyeleti szolgálathoz összesen 158 db lakossági bejelentés érkezett. A lakossági bejelentések a Közterület-felügyelet felé 135 esetben telefonon, 21 esetben elektronikus úton, 2 esetben személyesen történtek.

A Szombathelyi Rendőrkapitányság hivatalos megkeresésére 4 alkalommal került sor kamerafelvétel átadására, kiadására a hatályos jogszabályok mindenkori betartása mellett.

A térfigyelő ügyeleti szolgálat kamerán észlelt szabálysértés és szabályszegés megszüntetése érdekében 3 esetben alkalmazott hangszórón keresztül figyelmeztetést, valamint 1 esetben alkalmazott feljelentést. 83 esetben vált szükségessé egyéb intézkedés (FÉHE Nonprofit Kft. értesítése hajléktalan elszállítása ügyében, lakosság tájékoztatása, IPL rendszerben adatlekérés).

A Szombathelyi Rendőrkapitányság járőrei 6 esetben intézkedtek a térfigyelő ügyeleti szolgálat által kamerán észlelt szabálysértés és szabályszegés megszüntetésének ügyében.

A Szombathelyi Rendőrkapitányság különböző szervezeti egységei összesen 14 esetben kértek segítséget munkavégzésük elősegítése érdekében.

1. Gépkocsizó reagáló szolgálat

A reagáló szolgálat a fenti időszakban 130 esetben alkalmazott szabálysértések észlelése esetén figyelmeztetést, továbbá 1 esetben a gépjármű üzembentartójának távollétében helyszíni bírságot szabtak ki. 20 esetben alkalmaztak feljelentést és 843 esetben foganatosítottak egyéb intézkedést. Ezekben az esetekben a FÉHE Nonprofit Kft. értesítése hajléktalan elszállítása ügyében, helyszíni ellenőrzés végrehajtása, lakosság tájékoztatása vált szükségessé.

Ezen időszakban a gépkocsizó reagáló egység – saját észlelésre, illetve a Térfigyelő Ügyeleti Szolgálat utasítására végrehajtott ellenőrzés során – a gépjármű forgalomra alkalmatlan állapota miatt 16 esetben helyezett el értesítést a gépjárműveken.

1. Közterületi járőrszolgálat

A közterület-felügyelők járőrszolgálatuk során 2023. december hónapban az alábbi intézkedéseket alkalmazták:

|  |  |  |  |  |
| --- | --- | --- | --- | --- |
| **Intézkedések fajtája** | **Figyelmeztetés** | **Távolléti helyszíni bírság** | **Szabálysértési feljelentés** | **Közigazgatási eljárás** |
| **Közúti közlekedési szabályok megsértése** | 195 | 2 (46.000,- Ft) | 2 | 0 |
| **Közrend elleni szabálysértések** | 10 | 0 | 0 | 0 |

A járőrszolgálat által mobiltelefonos applikáción keresztül összesen 5 jelzés került beküldésre, amelyek további intézkedéseket igényeltek.

A frekventált helyszíneken a Közterület-felügyelet fokozott jelenléte és visszatérő ellenőrzése továbbra is biztosított. A belváros közbiztonságának és köztisztaságának növelése és annak megóvása érdekében továbbra is állandó járőrpár hajtotta végre a közterületi ellenőrzéseket, valamint tette meg a szükséges intézkedéseket. A belváros és környékének ellenőrzése folyamatos, illetve az ellenőrzések számát szinten tartja a felügyelet. A Váci Mihály utcában található szolgáltatóház, valamint annak környéke továbbra is kiemelt területként került kezelésre.

Az elmúlt időszakban fokozottan ellenőrizte a Közterület-felügyelet a Fő téren szabálytalanul közlekedő kerékpárosokat. A szabálysértőkkel szemben a térfigyelő kamerarendszerhez rendelt hangszórón keresztül alkalmazott figyelmeztetéseket, valamint a gyalogos járőrszolgálat helyszíni intézkedéseket folytatott le.

1. Mezőőri szolgálat

A mezőőri szolgálat munkatársai a külterületi részeken folyamatos ellenőrzést tartottak, amely során 2 esetben kezdeményezett a felügyelet közigazgatási hatósági eljárást a Vas Vármegyei Kormányhivatal felé. Redmine rendszeren történő jelzés 2 esetben történt.

1. Állategészségügyi és Ebrendészeti Szolgálat

Az Állategészségügyi és Ebrendészeti Szolgálat 2023. december havi tevékenységéről az alábbiakban számolok be:

|  |  |
| --- | --- |
| **2023. december 1–31.** | **db** |
| 2023. december 1. napján a telepen lévő ebek száma | 14 |
| Közterületen befogott eb | 5 |
| Állatvédő szervezettől átvett eb | 0 |
| Hatósági megfigyelés alatt lévő eb | 0 |
| A telepről a gazdának átadott eb | 2 |
| Örökbeadott eb | 3 |
| Közterületen befogott, az állatkórháznak – az eb egészségügyi állapota miatt – átadott eb | 0 |
| Állatkórházban elaltatott eb (eutanázia) | 0 |
| Állatvédő szervezeteknek átadott eb | 2 |
| Lakossági bejelentésre közterületen keresett, de meg nem talált kóbor eb | 5 |
| Kutyatetem | 2 |
| Egyéb állattetem (galamb, sün, macska, patkány stb.) | 5 |
| 2023. december 31. napján a telepen lévő ebek száma | 12 |

1. Egyéb feladatok

*Forgalomra alkalmatlan gépjárművek:*

|  |  |
| --- | --- |
| Észlelt gépjárművek száma: | 25 db |
| * rendszámmal ellátva
 | 16 db |
| * rendszám nélküli, regisztrációs matricával ellátva
 | 4 db |
| * rendszám nélküli
 | 5 db |
| * külföldi rendszámmal ellátva
 | 0 db |
| * ideiglenes rendszámmal ellátva
 | 0 db |
| Elszállított gépjárművek száma: | 4 db |
| Ideiglenes kivonási kérelmek száma: | 2 db |
| Magyarországon nem került regisztrálásra, nem található a nyilvántartásban: | 1 db |

*Illegális hulladék elhelyezés:* A hatáskörrel rendelkező Vas Vármegyei Kormányhivatal Környezetvédelmi, Természetvédelmi és Hulladékgazdálkodási Főosztály felé összesen 4 esetben kezdeményezett a felügyelet közigazgatási eljárást.

*Zöld területen való várakozás miatti közigazgatási eljárásokkal kapcsolatos intézkedések:*

|  |  |
| --- | --- |
| 2023. december hónapban megindított új közigazgatási hatósági eljárások |  11 db |
| 2023. december hónapban meghozott határozatok száma |  12 db |
| * ebből közigazgatási szankciók száma
 |  8 db |
| * figyelmeztetések száma
 |  8 db |
| * közigazgatási bírságok száma, összege
 |  0 db  |
| * a jogsértés el nem követését megállapító határozatok száma
 |  4 db |
| 2023. december végén folyamatban lévő, még le nem zárt közigazgatási hatósági eljárások |  15 db |

*Büntetőeljárások megindítása:* A Közterület-felügyelet büntetőeljárást a Szombathelyi Rendőrkapitányság irányába december hónapban 1 esetben, „rongálás” bűncselekmény elkövetésének alapos gyanúja miatt kezdeményezett.

*Biztosítási feladatok:* A Fő téren a Szombathelyi Adventi Vásár rendezvénysorozat ( 2023. november 24.–december 23. ) biztosítása maradéktalanul végrehajtásra került. 2023. december 7. napján a szombathelyi adventi vásár részeként a városba érkező Finn Mikulás látogatásának biztosítása végrehajtásra került.

A **Városüzemeltetés Osztály** vezetője az alábbi tájékoztatást adta az osztály tevékenységéről:

A **Közbeszerzési Iroda** az előző Közgyűlés óta eltelt időszakban folyamatosan közreműködik a pályázatok támogatási szerződési határidejének ütemezésében, a projektek közbeszerzési munkarészeinek ellenőrzési eljárásaiban.

A közbeszerzéseket érintő jogszabályi változások:

Megjelent a Közbeszerzési Hatóság Elnökének tájékoztatója a 2024. január 1-jétől irányadó közbeszerzési értékhatárokról. A nemzeti értékhatárok nem változtak, az uniós értékhatárok növekedtek építési beruházásnál 2.120.223.300.-Ft-ra, szolgáltatásnál és  árubeszerzésnél 84.609.850 Ft-ra.

Az előző közgyűlés óta eltelt időszakban valamennyi folyamatban lévő közbeszerzési eljárás lezárásra került, új közbeszerzési eljárás kiírására nem került sor.

2024. évre a közbeszerzési eljárások bonyolítására a KG Procure Kft.-vel ( 9733 Horvátzsidány , Hideg u.23.) kötött megbízási szerződést az Önkormányzat.

A **Beruházási Iroda** vezetője az alábbi tájékoztatást adja az iroda munkájáról:

**TOP-6.4.1.-16 számú Fenntartható városi közlekedésfejlesztés** című felhívás keretén belül a **Szombathely és Vép között tervezett kerékpárút** kivitelezése befejeződött. A telekalakítási engedélyezési eljárást elindította az iroda, folyamatban van, válasz még nem érkezett a földhivataltól.

**Szombathely-Balogunyom településeket összekötő kerékpárút** kivitelezése befejeződött. A forgalomba-helyezési engedély rendelkezésre áll, a záró auditálás befejeződött. A telekalakítási engedélyezési eljárás elindítása megtörtént, zajlik, választ még nem kapott az Önkormányzat.

**TOP-6.1.5-15-SH1-2019-00002 Ferenczy I. utcai fejlesztés:**

A Szent Quirinus utca csapadékvíz elvezetésének vízjogi üzemeltetési engedélyezését megindította az iroda, folyamatban van az eljárás, a kiadott hiánypótlási felhívásban kért dokumentumok beszerzése történik. Az első auditori vélemény az út korai szakaszában lévő használatáról beérkezett, annak értékelése lezárult.

A projekten belül megvalósuló Károly Róbert utca burkolat felújításának kivitelezése során, a Szőlős utca burkolat felújításának kivitelezése során, valamint a Kodály Zoltán utca felújításának kivitelezése során a műszaki átadási eljárás befejeződött 2023. november 22-én.

A projekt zárás megtörtént. A támogató értesítése szerinti 2024. január 30. napján tervezett projektzáró ellenőrzésre történő felkészülés zajlik.

**TOP-7.1.1-16-H-ERFA-2020-00792 jelű „A Zarkaházi Szily-kastély fejlesztése a gyöngyöshermán-szentkirályi közösség számára” projektben** a kivitelezési munkák elkészültek,a műszaki átadás-átvételi eljárás lezárásra került 2023. október 16-án. A projekt zárás megtörtént, a hiányok egy kivételével pótlásra kerültek, az örökségvédelmi engedély kérelmet benyújtotta az iroda, az engedély kiadását várja az Önkormányzat.

**TOP 7.1.1.-16-H-ERFA-2020-00781 jelű „A gyöngyösszőlősi klubház fejlesztése” projektben** a kivitelezési munkák lezárultak, a rehabilitációs szakértői nyilatkozatot az iroda beszerezte, a projekt zárás megtörtént, a támogató a záró ellenőrzést megtartotta, a hiányokat pótoltuk, a támogató részéről 2023. december 19-én jóváhagyásra került a záró szakmai beszámoló, ezzel megkezdődött az 5 éves fenntartási időszak.

**TOP-7.1.1-16-H-ERFA-2020-00782 jelű „Belvárosi közösségi tér fejlesztése” projektben** a vállalkozói központ felújítása befejeződött, a műszaki átadás-átvétel rendben lezajlott, az ezzel kapcsolatos feladatokat fejezte be, zárta le az iroda. A projekt zárásához szükséges műszaki dokumentumokat átadásra kerültek a Vagyongazdálkodási és Városfejlesztési Irodának. A MÁK helyszíni ellenőrzésének lebonyolítása megtörtént, az előírt hiányosságok pótlását elvégezte az iroda, a teljesítés 2023. december 13-án elfogadásra került.

**RRF 1.1.2-2021 azonosító számú „Bölcsődei nevelés fejlesztése” a Szombathely, Szent István király utca 119. sz. 11725 hrsz-ú ingatlanon:** A bölcsőde építésére vonatkozó vállalkozási szerződés a Westunion Kft-vel 2023. november 13-án aláírásra került, a munkaterület átadás-átvétel 2023. november 15-én megtörtént. Először a bontási, majd az építési munkák megkezdődtek, a tartószerkezet építési, falazási munkák zajlanak. Irodánk folyamatosan nyomon követi, koordinálja, ellenőrzi a beruházást.

A bölcsődéhez tartozó parkoló kiépítéséhez kapcsolódóan a munkaterület átadása 2023. november 24-én megtörtént. A MÁK helyszíni ellenőrzést tartott, a műszaki dokumentumokat megfelelően előkészítettük, szabálytalanságot nem tapasztaltak. A parkoló építési munkái még nem kezdődtek meg.

**1625/2021. (IX.3.) Korm. határozat szerinti 905 millió Ft támogatás**

A támogatásból megvalósuló részfeladatok:

* Víztorony és környezetének fejlesztése II. ütem
* A Vásárcsarnok környékének rekonstrukciója, kapcsolódó parkolók kialakítása
* Gyöngyös-patak hídrekonstrukció
* Belterületi utak

A részfeladatok kivitelezési munkái befejeződtek, a záró beszámoló összeállítását végzi az iroda.

**1625/2021. (IX.3.) Korm. határozat szerinti + 300 millió Ft támogatás - Zanati kerékpárút fejlesztése projekt:** A kivitelezés befejeződött, a forgalombahelyezési engedélyt a hatóság kiadta, az ingatlan nyilvántartásban történő átvezetéshez szükséges földmérő beszerzése megtörtént, a dokumentáció készítése zajlik.

**Villamosenergia** beszerzése: A 2024. évi villamos energia beszerzésre irányuló közbeszerzési eljárás lezárult. A nyertes ajánlattevő MVM Next Energiakereskedelmi ZRt-vel a szerződéskötés megtörtént.

A szombathelyi északi iparterület 4 MWA teljesítménybővítés a Vépi úti alállomás és a 02089/3 hrsz. alatt létesített új kapcsolóállomás között, földkábelen keresztül 6000 m hosszan kerül biztosításra szerződés. A földkábel tervezése és kivitelezése E.ON Zrt. beruházás keretében valósul meg, a munkák várható befejezése az E.ON Zrt. tájékoztatása szerint 2024. március 31. Az E.On a munkákat megkezdte, jelenleg a Galambos Transz Kft. telephelyétől induló vezeték kiépítését végzik.

**Szombathely, Markusovszky utca – Sugár út – Horváth Boldizsár krt. – Dr. István Lajos krt. kereszteződésben körforgalom** kivitelezési munkái, a műszaki átadás-átvételi eljárás lezárult, a forgalomba helyezési engedélyt a hatóság 2023. december 15-én kiadta.

**Szombathely területén új gyalogátkelőhelyek közvilágításainak kiépítése:**

A közvilágítás kiépítése elkészült, a műszaki átadás-átvételi eljárás lezárult.

Az alábbi helyszíneken a Szova Zrt. a forgalomtechnikai és burkolatépítési munkákat befejezte, a forgalombahelyezési engedély iránti kérelmek benyújtásra kerültek, az engedély kiadására vár az iroda.

1. Demeter utcában (a Metro áruház előtti szervizútra, a Repülők útján meglévő gyalogátkelőhely folytatásaként) 1683/4 hrsz;

2. Kassák Lajos utca és Faludi Ferenc utca kereszteződésében Kassák u. 6.-tól a Kassák u. 12. felé, Kassák u. 12.-től a Kassák utca 11. felé.) 3785/4.; 3785/75. hrsz;

3. Kodály Zoltán utca 1. kereszteződésében (Kodály Zoltán utca 1. és Kodály Zoltán utca 12-14. szám közötti úttestre) 3785/56. hrsz;

4. Szófia és Maros utca kereszteződésében (Postától a Kámoni húsboltig, illetve a Postától az Írottkő utca felé) 1529/1.; 876. hrsz.

Az alábbi helyszínen a Szova Zrt. a forgalomtechnikai és burkolatépítési munkákat az időjárás enyhülésével tudja elvégezni:

5. Szent István király utca és Rumi külső út kereszteződésében 11495/2; 11436/2; 11391 hrsz.

**Szombathely, Északi iparterület 02089/5 hrsz-ú ingatlan megközelítését biztosító út és közlekedési csomópont kialakítása**: A kivitelezési munkák elvégzésére vonatkozó vállalkozói szerződés előkészítését elvégezte az iroda, 2023. november 13-án aláírásra került. A munkaterület átadás-átvétel megtörtént, a kivitelezés megkezdésének koordinálást, felügyeletét végzi az iroda. Jelenleg a kivitelező a bozótirtást végzi, a humuszolási munkák megtörténtek, az út kitűzése zajlik.

**Fedlapcserék:** A 184 db csatorna fedél cseréjére a kivitelező beszerzését elvégezte az iroda, a szerződés aláírásra került, a kivitelezési munkák 2023. szeptember 15. napja után kezdődtek meg. A kivitelezési munkák folyamatban vannak, azok koordinálását, felügyeletét végzik.

**Garanciális munkák:**

* A Szombathely, Szent Imre herceg útja 2. szám (877 hrsz.) előtt található gyalogjárda aszfaltburkolatának garanciális pótlását előírta az iroda a kivitelezőnek, a munkák elvégzését előkészítette, leegyeztette. A kivitelező a munkákat elvégezte, azok átvétele és ellenőrzése zajlik.
* A Szombathely, Szent Imre herceg útja 1. szám (764/3, 764/4 hrsz.) előtt található buszmegálló térkő burkolatának javítását előírta az iroda a kivitelezőnek, a munkák elvégzését előkészítette, leegyeztette. A garanciális javítások készre jelentése Strabag részéről megtörtént, azok átvétele, ellenőrzése zajlik.
* Az oladi Simon István utca 2-6. sz. VMSZC épület energetikai felújítása kapcsán az 1. éves garanciális bejárásra 2023. november 28-án került sor, a megállapított hiányosságok javítását intézi az iroda.
* A Sportliget aktuális garanciális bejárása megtörtént, a mászófal szabályossá tétele érdekében az elvégzendő feladatok meghatározására, a szabályossági nyilatkozat kiadására a Szamei Kft-t bíztuk meg, a kiállított nyilatkozat tartalma alapján a javítási munkák költségeinek becslését, indikatív ajánlatok beszerzését végezi az iroda.
* Schrammel Imre életművének méltó elhelyezése Szombathelyen c. projektben a garanciális bejárás 2023. november 24-én megtörtént, a meglévő hibák javítására a kivitelezőt felhívta az iroda, melyet a kivitelező megkezdett.

**Tervezések:**

* Szombathely II. ütem Gyöngyös-patak 1. részgyűjtőre (Joskar-Ola lakótelep – vasút – Szent Gellért utca – Hunyadi út által határolt terület) vonatkozó Szombathely város csapadékvíz elvezetésének egységes szerkezetű vízjogi üzemeltetési engedélyezési tervei elkészültek, az engedélyezési eljárás folyamatban van. A tervek benyújtása még nem történt meg, a tulajdonosi hozzájárulásokat várja az iroda, a megkeresések a nyilatkozatmintákkal kipostázásra kerültek.
* Szombathely III. ütem Gyöngyös-patak 2. részgyűjtőre (Szent Gellért utca – Gyöngyös-patak – Szentgotthárdi vasútvonal - Hunyadi út által határolt terület) vonatkozó Szombathely város csapadékvíz elvezetésének egységes szerkezetű vízjogi üzemeltetési engedélyezési tervei elkészültek, a vízjogi engedély rendelkezésre áll.
* Szombathely, Akacs Mihály utca 2873 és 3054 hrsz. (Szűrcsapó utca és Forró utca közötti szakasz) burkolat felújítására, valamint a meglévő csapadékvíz csatorna állapotfelmérésére és szükség szerinti cseréjére, új csapadékvíz csatorna építésére vonatkozó teljes körű kiviteli tervek elkészítésére a tervező beszerzése megtörtént, a tervezési szerződés megkötésre került, a tervek elkészültek.
* Szombathely, Csaba utca ( Tátika utca és a Vásártér közötti szakasz 850 m útburkolat és kerékpárút ) felújítására vonatkozó engedélyes és kiviteli tervek elkészítésére a tervező beszerzésre került, a tervezési szerződés aláírása megtörtént. A tervek elkészültek.
* Szombathelyi körutak ( Bartók Béla, Dr. István Lajos, Horváth Boldizsár és Bocskai István körutak a Hazatius F. utcai kereszteződéstől a Semmelweis I. utcai kereszteződésig ) felújítására vonatkozó kiviteli tervek elkészítésére a tervező beszerzésre került, a tervezési szerződés aláírása megtörtént. A tervek elkészültek.
* Szombathely, Hajdú utca 9207 hrsz. - a Szalónak utcai csomópont és a Hajdú u. 27. szám közötti szakasz – burkolat felújítására teljes pályaszerkezet cserével, valamint új csapadékvíz elvezetés megoldására vonatkozó teljes körű kiviteli terv elkészítésére a tervező beszerzésre került, megtörtént a tervezési szerződés megkötése, a tervezés zajlik.
* Szombathely, Brenner Tóbiás körút - Nárai utca és Kálvária utca közötti szakasz - útburkolatának állapotára vonatkozó műszaki állásfoglalás, szakvélemény összeállítására és költségvetés készítésére vonatkozóan a mérnök beszerzésre került, a dokumentáció elkészült.
* TOP PLUSZ Fenntartható városfejlesztés c. projektekhez irodánk folyamatosan szolgáltatja az adatokat és állítja össze a pályázathoz szükséges műszaki dokumentumokat.
* JustNature projektben a tervező beszerzése megtörtént, a tervezés zajlik.
* A Pozsony u. 47. szám alatti autizmussal élők és idősek nappali otthonának kialakítására vonatkozó beruházáshoz irodánk a pályázathoz szükséges műszaki tartalmat és dokumentumokat állítja össze.

A **Kommunális és Környezetvédelmi Iroda** ellátja a parkfenntartással, a közutak, közterületek, a köztemetők, a csapadékvíz-elvezetés üzemeltetésével és fenntartásával, a helyi közösségi közlekedéssel, a köztisztasággal, a kéményseprő ipari közszolgáltatással, az e-közműegyeztetéssel, a nem közművel összegyűjtött háztartási szennyvíz begyűjtéséről és ártalommentes elhelyezésével, zajvédelemmel, környezetvédelemmel, lakossági bejelentésekkel kapcsolatos feladatokat.

Fentiek alapján *2023. december 1. és 2024. január 9.* napja közti időszakban az ***iktatott ügyek száma 912 db***, amelyből

* közutak, közterületek üzemeltetése és fenntartása
* kezelői hozzájárulások (közművek elhelyezése, közterületek bontása,

útcsatlakozások kialakítása, rendezvények) 287 db,

* úthiba 134 db,
* behajtási engedély 10 db,
* telephely igazolások 2 db,
* köztemetők üzemeltetése és fenntartása 6 db,
* csapadékvíz-elvezetés 1 db,
* helyi közösségi közlekedés 16 db,
* a köztisztaság 56 db,
* kéményseprő ipari közszolgáltatás 0 db,
* az e-közműegyeztetéssel, a nem közművel összegyűjtött háztartási szennyvíz

begyűjtéséről és ártalommentes elhelyezése 0 db,

* közvilágítás 16 db,
* egyéb 30 db,
* víziközmű 3 db,
* zöldterület 19 db,

**összesen: 580 db**

Hatósági eljárást folytat le a fakivágási, a közterület-használati, a jegyzői hatáskörbe tartozó vízgazdálkodási (az ásott és fúrt kutak létesítési, fennmaradási, üzemeltetési, megszűntetési eljárás), zajvédelmi és hulladékgazdálkodási ügyekben.

*2023. december 1. és 2024. január 9.* napja közti időszakban az iktatott hatósági ügyek szám 332 db, amelyből

* fakivágás 18 db,
* közterület-használat 274 db,
* vízgazdálkodás 4 db,
* környezetvédelem (zajvédelem és egyéb) 33 db,
* hulladékgazdálkodás 3 db.

Állást foglal helyi természetvédelmi ügyekben, állást foglal és intézkedik a közúti közlekedéssel, fenntartással, üzemeltetéssel, fejlesztéssel, igazgatással, a csapadékvíz elvezetéssel kapcsolatos ügyekben.

A téli időszakban a lehullott falevelek takarítását a SZOVA NZrt., valamint a Szompark Kft. folyamatosan végzi.

A Szombathelyi Parkfenntartási Kft. a város területén ütemterv szerint folyamatosan végzi a lombhúzást. A Szombathelyi Parkfenntartási Kft. a parkfenntartási feladatokat, mint parkok takarítását, balesetveszélyes fák kivágását, virágágyások ápolását folyamatosan végzi. A 2023. évi őszi fapótlási munkák befejeződtek.

A fenntartási feladatokat a költségvetés és kapacitás függvényében – az időjárás által is befolyásoltan - folyamatosan végzik a partnercégek (SZOVA NZRt., SZOMHULL NKft. Vasi Flóra Kft., Szkendó Kft.)

A SZOVA NZrt. november 15-től a téli készenlétet elrendelte, a síkosságmentesítést és a hóeltakarítást az időjárási körülményeknek megfelelően végzi.

Az Építési és Közlekedési Minisztérium, valamint az Önkormányzat között a helyi személyszállítási közszolgáltatások ellátására vonatkozó megállapodás az Önkormányzat részéről aláírásra került 2023. december 21-én.

A redmine rendszeren keresztül, a „Szépítsük Együtt Szombathely” menüpontból, az info@szombathely.hu, a katyu@szombathely.hu, a koztisztasag@szombathely.hu e-mail címeken beérkezett lakossági és képviselői bejelentések intézése, az elvégzendő munkák partnercégektől történő megrendelése folyamatosan történik.

A kötelező útfenntartási feladatokon belül az egész város területén az útburkolati hibák javítását a SZOVA NZrt. folyamatosan végzi.

A Közterület-felügyelettel szoros az együttműködés, mind az illegális hulladéklerakások felszámolása, mind pedig a szabálytalan parkolások visszaszorítása és biztonságos közlekedés érdekében.

A forgalmi rend változással kapcsolatos javaslatok felülvizsgálata, előterjesztések készítése az érintett bizottságra folyamatosan történik.

Az **Informatikai Iroda** az előző Közgyűlés óta eltelt időszakban napi szinten felügyelte és karbantartotta a hivatali munkához szükséges számítógépeket és egyéb informatikai, infokommunikációs eszközöket, valamint a helyi hálózatot. Ellátta az üzemeltetési, valamint az elektronikus ügyintézéssel kapcsolatos feladatokat. Az ügyintézők részére rendszeres informatikai támogatást biztosított a napi feladatok során. Gondoskodott a hivatali kapuval kapcsolatos adminisztrációs feladatok végrehajtásáról. Elvégezte a szükséges adatarchiválásokat, továbbá az adatmentéseket. Közreműködött az önkormányzati rendeletek elektronikus közzétételében. Az egyes osztály-, illetve irodaszintű szervezeti egységekkel együttműködve ellátta a város honlapjának működtetését, a szükséges frissítések átvezetését, illetve a közérdekű adatok elektronikus közzétételét. Felügyelte a folyamatban lévő fejlesztéseket és elvégezte a szükséges teszteléseket.

A **Belső Ellenőrzési Iroda** tevékenységéről az alábbi tájékoztatást adta az iroda vezetője:

A beszámolási időszakban befejeződött Szombathely Megyei Jogú Város Polgármesteri Hivatalában a vagyonkezelés szabályszerűségének vizsgálata. Ezen vizsgálat elvégzésével a 2023. évre tervezett ellenőrzések teljes-körűen lefolytatásra kerültek.

A 2024. évi belső ellenőrzési, illetve a Szombathely Megyei Jogú Város Önkormányzata által alapított és fenntartott intézményekre vonatkozó felügyeleti ellenőrzési tervet Szombathely Megyei Jogú Város Közgyűlése 2023. decemberi ülésén fogadta el.

Az iroda a jóváhagyott felügyeleti tervnek megfelelően 2024. januárban új vizsgálatot indított el a Pálos Károly Szociális Szolgáltató Központ és Gyermekjóléti Szolgálatnál a 2020-2022. gazdasági évekre vonatkozó költségvetési gazdálkodás szabályszerűségének vizsgálata tárgyában, az alábbi szempontok szerint:

* a gazdálkodás szervezettsége, célszerűsége,
* az intézmény pénzügyi gazdálkodása,
* számviteli előírások érvényesülése,
* az intézményi vagyon változásának értékelése,
* a leltározás és a selejtezés ellenőrzése,
* gépjárművek üzemeltetésének ellenőrzése,
* a belső kontrollrendszer kialakítása és működtetése.

A vizsgálat várhatóan február közepén fejeződik be.

A **Gondnoksági Iroda** vezetője az alábbi tájékoztatást adta az iroda tevékenységéről, amely az elmúlt Közgyűlés óta a

Polgármesteri Hivatal technikai működtetése mellett az alábbi főbb feladatokat végezte el:

* a Hatósági Osztály Közterület–felügyelet épületben ( Szombathely, Ady tér 40. ) lévő irodák és kiszolgáló helyiségek, és az Ebrendészeti telepi iroda ( Hajnóczy u. 1. sz alatti ) rendszeres takarítására pályázat kiírása;
* a Tűz-és munkavédelmi feladatok jogszabályok szerinti ellátására pályázat kiírása;
* a hivatal tulajdonában lévő gépkocsik tisztítására pályázat kiírása;
* a lakossági LED program helyi koordinálásában ismét rész vesz a Gondnoksági Iroda;
* a hivatali és önkormányzati, illetőleg az önkormányzati intézmények tulajdonában lévő eszközök tárolására pályázati kiírást követően szerződés megkötésre került a nyertes vállalkozóval;
* az elmúlt évi adventi vásár lezárása, teljesítésigazolások kiállítása, számlák kiegyenlítése;
* a 2024. évi hivatali költségvetés előkészítése.

Kérem a Tisztelt Közgyűlést tájékoztatóm elfogadására.

**Szombathely, 2024. január „ ”**

 **/: Dr. Károlyi Ákos :/**

**HATÁROZATI JAVASLAT**

**….…/2024. (I. 25.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:**  Dr. Károlyi Ákos jegyző

**Határidő:** azonnal